## Statut Hrvatskog pravaškog pokreta - Slobodna Hrvatska

### NN 110/1999 (25.10.1999.), Statut Hrvatskog pravaškog pokreta - Slobodna Hrvatska

# POLITIČKE STRANKE

Temeljem odredbi članka 10. Zakona o političkim
strankama (»Narodne novine« broj 76/93) i članka
45. Statuta Hrvatskog narodnog pokreta - Slobodna Hrvatska, Sabor
HNP-SH održan u Zagrebu 4. rujna 1999. godine donio je novi

## STATUT

### HRVATSKOG PRAVAŠKOG POKRETA - SLOBODNA HRVATSKA

I. OPĆE ODREDBE

Članak 1.

Hrvatski pravaški pokret - Slobodna Hrvatska (u daljnjem
tekstu HPP-SH) je politička stranka za suverenu i cjelovitu
Hrvatsku koja u svome programu izražava državotvorne
i socijalno pravedne ciljeve i djelovanja, oslanjajući se
na hrvatski narod u cjelini, koji čine svi članovi
narodne zajednice, kao što su radnici, seljaci, obrtnici,
umirovljenici, intelektualci i dr.

Članak 2.

HPP-SH je suvremena politička stranka koja svoj program
temelji na državotvornom nauku dr. Ante Starčevića
i socijalnom nauku Katoličke Crkve, te braće Antuna
i Stjepana Radića.

Članak 3.

Naziv stranke je: Hrvatski pravaški pokret - Slobodna Hrvatska.
Skraćeni naziv je HPP-SH. Sjedište stranke je u Zagrebu.

Članak 4.

HPP-SH predstavlja i zastupa predsjednik. U slučaju njegove
spriječenosti jedan od dopredsjednika ili osoba koju ovlasti
predsjedništvo stranke.

Članak 5.

HPP-SH je pravna osoba i upisuje se u registar političkih
stranaka pri nadležnom državnom tijelu Republike Hrvatske.

Članak 6.

HPP-SH ima svoj žiroračun. Županijske i općinske
organizacije HPP-SH imaju žiroračune o čemu
se vodi evidencija u središnjici stranke.

Članak 7.

HPP-SH ima svoj pečat, znak i zastavu.

Pečat je okruglog oblika, promjera 30 mm, u kojem se nalazi
znak HPP-SH omeđen hrvatskim tropletom u čijem se središtu
nalazi povijesni hrvatski grb, tako da je prvo polje u lijevom
gornjem kutu bijele boje, kojega okružuju dva klasa sa strana,
sa slovom H u kružnici u sredini iznad grba. Klasje je omeđeno
kružnicom koja dodiruje gornji simbol oko središta njegove
visine. Između kružnice i tropleta u donjem dijelu stoji:
»Hrvatski pravaški pokret«, a u gornjem slobodnom
prostoru »Slobodna Hrvatska«.

Zastava HPP-SH je hrvatska nacionalna zastava na kojoj se u sredini
bijele boje nalazi znak HPP-SH opisan u stavku 1. ovoga članka.

Županijske i općinske organizacije HPP-SH mogu imati
svoj pečat okruglog oblika kao što je pečat
HPP-SH, sa dodatkom naziva organizacijske jedinice, o čemu
se vodi evidencija u središnjici stranke.

II. CILJEVI I NAČIN RADA

Članak 8.

Rad HPP-SH je javan. U pojedinim slučajevima tijela stranke
mogu isključiti javnost ako to zahtijevaju interesi stranke
i javni moral kojim se vrijeđa dostojanstvo ljudske osobe.

Članak 9.

HPP-SH će se u svojem radu pridržavati sljedećih
načela:

1. Parlamentarni višestranački sustav,

2. Pravna država,

3. Zaštita prava na život svakog ljudskog bića
od začeća do naravne smrti, zaštita braka, materinstva,
obitelji, posebno djece i mladih, invalida, svih nemoćnih
i ugroženih osoba i zaštita prirodnog okoliša,

4. Svekolika zaštita hrvatskih državnih i nacionalnih
interesa i svih hrvatskih građana u međunarodnim osobama.

III. ČLANSTVO

Članak 10.

Članom HPP-SH može postati svaki punoljetan i poslovno
sposoban državljanin Republike Hrvatske koji potpiše
pristupnicu i tako se izjasni da prihvaća načela
i odluke HPP-SH.

Pristupnica se predaje u tajništvo HPP-SH, a odluku o prijemu
u članstvo donosi Predsjedništvo u roku od 60 dana
od dana zaprimanja pristupnice. Svaki član HPP-SH mora
biti upisan u matični ogranak prema mjestu stanovanja.

IV. PRAVA I DUŽNOSTI ČLANOVA HPP-SH

Članak 11.

Prava:

- birati i biti biran u sva tijela HPP-SH,

- sudjelovati u radu stranke,

- biti izvješćivan o radu stranke,

- davati primjedbe za poboljšanje rada stranke.

Dužnosti:

- raditi na ostvarenju programa HPP-SH,

- čuvati ugled i imovinu stranke, raditi na dobrobit Republike
Hrvatske i HPP-SH

- redovito plaćati članarinu.

Članak 12.

Ako se utvrdi da pojedini član radi suprotno načelima
i interesima HPP-SH isti može biti suspendiran.

Odluku o suspenziji donosi predsjedništvo HPP-SH i dostavlja
istu u pisanom obliku suspendiranom članu. Suspendirani
član ima pravo žalbe u roku od 15 dana od primitka
odluke.

Žalba se podnosi Saboru HPP-SH čija je odluka konačna.

Prijedlog za suspendiranje može podnijeti svaki organizacioni
oblik HPP-SH, a isti mora biti obrazložen i potpisan od predsjednika
organizacionog oblika koji podnosi prijedlog.

Razlozi za suspendiranje jesu: rad protiv Republike Hrvatske,
rušenje ugleda HPP-SH, kršenje odredaba ovog Statuta,
nemoralno ponašanje, te neizvršavanje zadataka.

Članak 13.

Prijedlog za isključenje iz članstva podnosi se
Statutarnom povjerenstvu u pisanom obliku.

Prijedlog mora biti utemeljen i obrazložen te potpisan od
predsjednika organizacionog oblika koji podnosi prijedlog.

Statutarno povjerenstvo mora ispitati prijedlog u roku od 90 dana.
Statutarno povjerenstvo mora dati prijedlog na uvid temeljnom
ogranku kojem dotični pripada i zatražiti izjavu ogranka
u pisanom obliku.

Odluku o isključenju donosi Predsjedništvo na prijedlog
statutarnog povjerenstva.

Odluka se isključenom članu uručuje u pisanom
obliku.

Rok za podnošenje žalbe je 15 dana od primitka odluke,
a žalba se podnosi Saboru HPP-SH.

Razlozi za isključenje jesu:

- narušavanje ugleda HPP-SH,

- izazivanje svađa i širenje lažnih vijesti,

- blokiranje rada HPP-SH,

- kršenje odredaba Statuta, te nemoral.

Članak 14.

U slučaju suspenzije, isključenja ili odlaska iz
HPP-SH, članu prestaju sve dužnosti koje je obnašao
u HPP-SH i ne smije poduzimati nikakve radnje u ime i za račun
HPP-SH.

V. ORGANIZACIJA HPP-SH

Članak 15.

HPP-SH ima sljedeće organizacijske oblike:

1. Ogranak

2. Općinska organizacija

3. Gradska organizacija

4. Županijska organizacija.

Članak 16.

OGRANAK

Ogranak je temeljni organizacioni oblik HPP-SH.

U naselju ili dijelu naselja može se osnovati ogranak od
najmanje tri člana. Osoba ovlaštena od predsjedništva
može imenovati povjerenika za osnivanje ogranka. Osnivanje
ogranka upisuje se u registar koji vodi administrator i prijavljuje
ga nadležnom državnom tijelu u skladu sa zakonom.

Ogranak djeluje u skladu sa Statutom i Programom HPP-SH te uputama
Predsjedništva.

Ogranak nema svojstvo pravne osobe.

Članak 17.

Ogranak ima odbor kojega čine predsjednik, tajnik i rizničar.
Ogranci veći od 50 članova biraju odbor od sedam
članova. Ogranak raspravlja i sudjeluje u rješavanju
svih lokalnih problema te ostalih poslova koje mu povjere viša
tijela HPP-SH.

Članak 18.

Svi članovi ogranka čine skupštinu ogranka.

Redovita skupština ogranka održava se jedanput godišnje
a izvanredna prema potrebi. Skupštinu ogranka može sazvati
odbor ogranka, a izvanrednu skupštinu može sazvati odbor
ili jedna trećina članova 8 dana ranije u pisanom
obliku sa predloženim dnevnim redom.

O izvanrednoj skupštini mora biti obaviješteno Predsjedništvo
koje može odrediti da se skupština održi određenog
dana i u određeno vrijeme te delegirati predstavnika koji
će nazočiti skupštini. Odluka Predsjedništva
mora se poštivati.

Članak 19.

Skupština ogranka:

- bira odbor ogranka koji na svojoj prvoj sjednici bira predsjednika,
tajnika i rizničara,

- donosi program rada,

- bira delegate u više tijela stranke,

- raspravlja o svim problemima na lokalnoj razini.

Članak 20.

Sve odluke skupštine ogranka donose se većinom glasova.
Odluke su valjane ako skupštini nazočuje većina
članova. Županijska organizacija nadzire rad ogranka
i o problemima je dužna izvijestiti Predsjedništvo.

Članak 21.

OPĆINSKE ORGANIZACIJE

Općinsku organizaciju mogu osnovati tri ogranka ili devet
osoba koje žive na području općine.

Općinska organizacija ima odbor koji se sastoji od predsjednika,
tajnika i rizničara, te još od deset članova
što ovisi o veličini općine i broja ogranaka.
Povećanje ovog broja moguće je donošenjem statutarne
odluke, koju donosi predsjedništvo.

Općinski odbor HPP-SH razmatra sve probleme na području
općine i daje prijedlog za njihovo rješenje. Sjednice
općinskog odbora saziva i njima rukovodi predsjednik odbora.

Postupak u radu općinske organizacije identičan je
radu ogranka. Nadzor nad općinskom organizacijom vrši
županijski odbor HPP-SH.

Članak 22.

GRADSKA ORGANIZACIJA

U naseljima sa statusom grada mogu se osnovati ogranci HPP-SH
u pojedinim dijelovima grada. Ako se ne mogu osnovati ogranci,
osniva se gradska organizacija od 9 članova od osoba koje
žive u tom gradu.

Članak 23.

Za rad gradskih organizacija važe ista pravila kao i za rad
općinskih organizacija.

Članak 24.

ŽUPANIJSKA ORGANIZACIJA

Županijsku organizaciju mogu osnovati najmanje tri općinske
organizacije ili 15 članova koji žive na području
županije.

Županijska organizacija ima odbor koji se sastoji od svih
predsjednika općinskih organizacija.

Prvu sjednicu županijskog odbora saziva predsjedništvo,
a na njoj se bira: predsjednik, tajnik i rizničar. Skupštinu
županijske organizacije saziva njezin odbor uz suglasnost
Predsjedništva. Županijska organizacija raspravlja o
svim problemima na području županije, nadzire rad
ogranaka te općinskih i gradskih organizacija. Postupak
u radu županijske organizacije istovjetan je postupku o radu
ogranka.

VI. TIJELA HPP-SH

Članak 25.

Tijela HPP-SH su:

1. Sabor

2. Glavni odbor

3. Predsjedništvo

4. Statutarno povjerenstvo.

Članak 26.

SABOR

Sabor HSP-SH je najviše tijelo HPP-SH.

Delegate Sabora određuju općinske organizacije prema
ključu koji odredi Predsjedništvo HPP-SH ovisno o
broju članova općinske organizacije.

Rad Sabora je valjan ako je na njemu nazočno 2/3 delegata.
Odluke Sabora donose se natpolovičnom većinom nazočnih
delegata.

Predsjedništvo HPP-SH može opozvati delegata ako se
je ogriješio o odredbe članka 12. stavka 6. ovog Statuta.

Članak 27.

Sabor HPP-SH saziva predsjednik na prijedlog Predsjedništva.
Redoviti Sabor sastaje se jedanput u dvije godine a izvanredni
prema potrebi. Rad Sabora je javan. Samo u izuzetnim okolnostima
može se isključiti javnost sa sjednice Sabora, o čemu
se daje javno priopćenje.

Članak 28.

Radom Sabora rukovodi radno predsjedništvo, koje se bira
prije početka rada Sabora.

Članak 29.

Djelokrug rada Sabora:

- donosi statut HPP-SH,

- bira i razrješava Glavni odbor HPP-SH,

- bira i razrješava Predsjedništvo HPP-SH,

- bira i razrješava Predsjednika HPP-SH,

- donosi izmjene i dopune statuta,

- donosi program HPP-SH,

- odlučuje o žalbama isključenih članova,

- odlučuje o prestanku rada HPP-SH,

- odlučuje i o drugim važnim pitanjima za HPP-SH.

Članak 30.

Sabor HPP-SH donosi odluke natpolovičnom većinom
delegata.

Sabor može i opozvati tijela HPP-SH u cijelosti ili pojedinačno
i prije isteka mandata zbog:

- kršenja odredaba Statuta,

- nepridržavanja programa HPP-SH,

- zloporabe ovlaštenja, te

- narušavanja ugleda HPP-SH.

Ako opoziva pojedinog člana tijela HPP-SH mandat novoizabranog
teče do isteka mandata opozvanog.

Izvanredni sabor HPP-SH održava se prema potrebi, a dužan
ga je sazvati predsjednik na temelju odluke:

- Predsjedništva, ili

- natpolovične većine ukupnog broja članova
Glavnog odbora.

Ako predsjednik HPP-SH ne sazove izvanredni sabor na zahtjev tijela
iz prethodnog stavka u roku od 30 dana izvanredni sabor može
sazvati jedno od tijela navedenih u stavku 4. ovog članka
ako je odluka donijeta većinom glasova.

Odluka o održavanju izvanrednog sabora HPP-SH mora se donijeti
i objaviti najmanje 15 dana prije njegovog održavanja.

Članak 31.

GLAVNI ODBOR

Glavni odbor je najviše tijelo HPP-SH između dva zasjedanja
sabora HPP-SH.

Glavni odbor sastoji se od 45 članova koje bira sabor HPP-SH.

Članovi Predsjedništva i Statutarnog povjerenstva
po svome su položaju i članovi Glavnog odbora.

Mandat Glavnog odbora traje 2 godine.

Članak 32.

Sjednice Glavnog odbora saziva predsjednik HPP-SH i predsjeda
im do izbora radnog predsjedništva iz redova Predsjedništva
HPP-SH.

Predsjedavajućeg u radnom predsjedništvu Glavnog odbora
bira Glavni odbor većinom glasova.

Članak 33.

Glavni odbor:

- provodi odluke i stavove za ostvarivanje ciljeva koje je utvrdio
sabor HPP-SH,

- razmatra tekuće političko stanje u državi
i usmjerava političku djelatnost rada, te otklanjanja svih
negativnih pojava,

- utvrđuje politiku HPP-SH između dva zasjedanja sabora,

- utvrđuje prijedlog statuta, programa i drugih propisa HPP-SH
koje donosi sabor HPP-SH,

- obavlja i druge poslove utvrđene ovim statutom.

Članak 34.

Sjednice Glavnog odbora održavaju se najmanje jednom u 6
mjeseci.

Ako predsjednik HPP-SH ne sazove sjednicu Glavnog odbora, sjednicu
tada može sazvati 1/3 članova Glavnog odbora.

Sjednice Glavnog odbora su pravovaljane ako je na njima nazočna
natpolovična većina članova Glavnog odbora,
a odluka je pravovaljana ako je donijeta većinom nazočnih
članova.

Članovi Predsjedništva HPP-SH su po svome položaju
i članovi Glavnog odbora.

Članak 35.

PREDSJEDNIŠTVO

Na čelu HPP-SH nalazi se Predsjedništvo kao izvršno
tijelo HPP-SH.

Predsjednik HPP-SH ujedno je i predsjednik Predsjedništva.

Predsjedništvo provodi cjelokupnu djelatnost stranke i odgovara
za rad i stanje HPP-SH.

Članovi Predsjedništva odgovorni su za svoj rad saboru
HPP-SH.

Predsjedništvo HPP-SH ima 9 članova koje čini:

- predsjednik HPP-SH,

- tri dopredsjednika,

- politički tajnik, i

- četiri ostala člana.

Dopredsjednike i političkog tajnika HPP-SH bira Predsjedništvo
iz svojih redova. Odluka o izboru je valjana ako je za nju glasovala
većina svih članova Predsjedništva.

Svaki pojedinačni prijedlog određene osobe prihvaća
Predsjedništvo većinom glasova.

Članak 36.

Sjednice Predsjedništva saziva predsjednik prema potrebi,
a najmanje jednom mjesečno.

Sjednice Predsjedništva može po dogovoru sazvati i većina
članova Predsjedništva.

Predsjedništvo raspravlja o svim pitanjima, te donosi odluke
natpolovičnom većinom svih članova Predsjedništva.

Članak 37.

Djelokrug rada Predsjedništva:

- daje savjete predsjedniku,

- donosi odluke i daje priopćenja,

- nadzire rad Statutarnog povjerenstva i županijskih organizacija,

- donosi odluke o suspenziji i isključenju iz HPP-SH,

- imenuje članove Statutarnog povjerenstva,

- brine o unapređenju rada HPP-SH,

- donosi odluke o promjeni adrese HPP-SH,

- donosi i druge potrebite odluke između dvaju sabora HPP-SH.

Članak 38.

STATUTARNO POVJERENSTVO

Statutarno povjerenstvo ima tri člana koje imenuje Predsjedništvo.

Mandat Statutarnog povjerenstva traje dvije godine.

Statutarno povjerenstvo brine o pravilnoj primjeni svih akata
kojima je reguliran rad HPP-SH, daje prijedloge i savjete predsjedniku
HPP-SH i Predsjedništvu HPP-SH.

Nadzor nad radom Statutarnog povjerenstva obavlja Predsjedništvo.

VII. PREDSJEDNIK, DOPREDSJEDNICI I POLITIČKI TAJNIK

Članak 39.

Predsjednik, dopredsjednici i politički tajnik članovi
su predsjedništva HPP-SH.

Predsjednika i članove Predsjedništva bira Sabor HPP-SH.

Dopredsjednika i političkog tajnika bira Predsjedništvo
iz redova Predsjedništva.

Odluka o izboru dopredsjednika i političkog trajnika valjana
je ako je za nju glasovala većina članova Predsjedništva.

Predsjednik rukovodi HPP-SH i svim tekućim poslovima u suradnji
sa Predsjedništvom. Predsjednik provodi politiku HPP-SH u
skladu sa ovim Statutom i odlukama Sabora, Glavnog odbora i Predsjedništva.
Predsjednik predsjedava sjednicama Predsjedništva i zastupa
HPP-SH, potpisuje sve akte i vodi brigu o njihovom provođenju.

Dopredsjednici zamjenjuju predsjednika u njegovom radu i obavljaju
druge poslove iz njegove nadležnosti u skladu sa ovim Statutom.

Politički tajnik obavlja poslove iz područja političke
djelatnosti vezane za ostvarenje programa HPP-SH.

VIII. POSLOVNI TAJNIK

Članak 40.

Radi osiguranja horizontalne i vertikalne funkcije i organizacijske
povezanosti te postizanja učinkovitosti u ostvarenju ciljeva
HPP-SH utvrđenih programom HPP-SH i drugim dokumentima i aktima
HPP-SH, uspostavlja se funkcija poslovnog tajnika.

Poslovni tajnik obavlja organizacijsko-tehničke poslove,
komercijalno financijske poslove te ostale poslove prema potrebi.

Djelokrug rada poslovnog tajnika, njegove obveze, prava i odgovornosti
utvrđuju se posebnim pravilnikom koji donosi Predsjedništvo
HPP-SH.

IX. IZDAVAČKA DJELATNOST

Članak 41.

HPP-SH izdaje svoje glasilo pod nazivom »Slobodna Hrvatska«.

Glavnog urednika i uredništvo određuje Predsjedništvo
HPP-SH.

HPP-SH može izdavati i druga informativna glasila kao što
su bilteni i slično, o čemu odluku donosi Predsjedništvo
HPP-SH.

X. SREDSTVA ZA RAD

Članak 42.

Prihodi HPP-SH su:

- članarina,

- darovi i doprinosi od fizičkih i pravnih osoba,

- prihodi iz proračuna,

- prihodi od priredbi, predavanja, reklama i publikacija,

- drugi izvori u skladu sa zakonskim propisima.

XI. RASPOLAGANJE SREDSTVIMA HPP-SH

Članak 43.

Sredstvima HPP-SH raspolažu ovlašteni potpisnici koje
za to ovlasti Predsjedništvo, a svoje potpise deponiraju
kod nadležne ustanove.

Sve isplate potpisuje predsjednik HPP-SH ili jedan od dopredsjednika,
odnosno politički tajnik.

Odluku o tome donosi Predsjedništvo na prijedlog predsjednika.

XII. PRESTANAK RADA HPP-SH

Članak 44.

Sabor HPP-SH može donijeti odluku o prestanku rada HPP-SH.

Odluka je valjana ako za nju glasuje 2/3 nazočnih delegata.

Ako Sabor donese odluku o prestanku rada HPP-SH, imovina HPP-SH
pripada humanitarnoj udruzi »Hrvatski pokret za život
i obitelj«.

XIII. ZAKLJUČNE ODREDBE

Članak 45.

Tumačenje ovoga Statuta daje Sabor i statutarno povjerenstvo
HPP-SH.

Članak 46.

Ovaj Statut stupa na snagu danom donošenja, a primjenjivat
će se kada ga odobri nadležno državno tijelo.

Članak 47.

Geslo HPP-SH je »Bog i Hrvati!«

Predsjednik
**Krešimir Pavelić, dipl. iur.,** v. r.

Ostalo, NN 110/1999-1797